| **Aivaras Veiknys** |
| --- |
| Gimė | 1983 m. sausio 9 d. (40 metų)Elektrėnai |
|  |
| Veikla | lietuvių poetas, žurnalistas |

**Aivaras Veiknys** (g. 1983 m. sausio 9 d. Elektrėnuose) – Lietuvos poetas, žurnalistas.

Biografija
----------

2001 m. baigė Elektrėnų „Ąžuolyno" vidurinę mokyklą (dabar progimnazija). 2001 m. įstojo į Vilniaus Gedimino technikos universitetą, Statybos fakultetą. Studijavo nekilnojamojo turto vadybos specialybę. 2005 m. studijas nutraukė.

2007 m. dirbo UAB „Izola" 3 kategorijos katilų apmūrytoju. 2008–2010 m. buvo dienraščio „Respublika" žurnalistas. 2009 m. kaip žurnalistas lankėsi Afganistane. 2011 m. dirbo „SEB investicinio gyvybės draudimo" konsultantu. 2012–2015 m. gyveno Vandžiogalos kaime, Kauno rajone, dirbo parketo gamykloje staliumi-staklininku. 2015 m. gegužę su šeima apsigyveno Elektrėnuose, trumpai dirbo žurnalistu laikraštyje „Elektrėnų žiniose".
2015 m. su „Poezijos pavasario" delegacija aplankė lietuvių bendruomenes Šveicarijoje. Tai pačiais metais dalyvavo tarptautiniame projekte „Versoplis", kaip vienas talentingiausių Lietuvos jaunosios kartos poetų lankėsi festivalyje Ledberyje (Jungtinė Karalystė) ir Gdanske (Lenkija).

Kūryba
------

A. Veiknys rašyti pradėjo baigdamas mokyklą. Debiutinę poezijos knygą „R aktai" išleido 2007 m. antrąjį eilėraščių rinkinį „Paukštuko liudijimai" – 2014 m.
Nuo 2008 m. kūryba pradėta spausdinti kultūrinėje spaudoje (žurnaluose „Naujoji Romuva", „Nemunas", savaitraštyje „Literatūra ir menas", kt. leidiniuose). Eilėraščiai versti į vokiečių, anglų ir lenkų kalbas.
Poetas dalyvauja įvairiuose literatūriniuose renginiuose ir festivaliuose („Poezijos pavasaryje", „Poetiniame Druskininkų rudenyje", „Literatūrinėse Vilniaus slinktyse", „Literatūrinėje Panevėžio žiemoje" ir kt."). A. Veiknys – vienas iš festivalio „Literatūrinės Vilniaus slinktys" sumanytojų ir organizatorių.

Bibliografija
-------------

* *R aktai* : poezija / Aivaras Veiknys ; [red. Augutė Liutkevičienė ; virš. aut. Marius Stanevičius]. - Vilnius : Atkula, 2007. - 72 p. - ISBN 978-9955-505-55-6.
* *Paukštuko liudijimai* : eilėraščiai / Aivaras Veiknys. - Vilnius : Lietuvos rašytojų sąjungos leidykla, 2014 (Vilnius : Standartų sp.). - 127, [1] p. - ISBN 978-9986-39-808-0.
* *Laumių vaikas* : [poema] / Aivaras Veiknys ; [dailininkė Deimantė Rybakovienė]. - Vilnius : Lietuvos rašytojų sąjungos leidykla, 2016 (Vilnius : Petro ofsetas). - 79, [1] p. : iliustr. ; 27 cm. - Tiražas [600] egz.. - ISBN 978-9986-39-925-4.

Įvertinimas
-----------

* 2008 m. apdovanotas specialiuoju prizu „Poezijos pavasario" vakare „Sueiliuotas pavasaris".
* 2008, 2010 m. apdovanotas „Poezijos pavasario" jaunųjų poetų skaitymuose „Sueiliuotas pavasaris".
* 2009 m. laimėjo II vietą „Poezijos pavasario" organizuojamuose naktiniuose skaitymuose.
* 2014 m. už knygą „Paukštuko liudijimai" pelnė Jaunojo jotvingio premiją „Poetinio Druskininkų rudens" festivalyje.
* 2015 metais poetui paskirta asociacijos LATGA stipendija.

Literatūra ir šaltiniai
-----------------------

* Petrošius, Donatas. Jei sakinys rimuotas, jo Veiknį galima vadinti jotvingiu : Laudacija 2014–ųjų Jaunojo jotvingio premijos laureatui Aivarui Veikniui /// Literatūra ir menas. – 2014, spal. 10 (Nr. 37), p. 10–11.
* Veiknys Aivaras. Elektrėnų savivaldybės viešoji biblioteka [interaktyvus]. 2016 [žiūrėta 2018-01-05]. Prieiga per internetą: < Archyvuota kopija 2018-01-05 iš Wayback Machine projekto.>.
* Veiknys, Aivaras. Gyvenimo ir kūrybinės veiklos aprašymas. – Elektrėnai, 2015. – 1 p.
* Veiknys, Aivaras. Poetas Aivaras Veiknys: „…bent jau aš stengiuosi konkuruoti su pačiu savimi" : LM anketa. –Portr. // Literatūra ir menas. – 2014, Nr. 35 (rugs. 26), p. 5–6.